gentaiscool/nusaparagraph_topic huggingface dataset:
Olahraga rennang areya olahraga se kodhu ngambang neng aeng ban nganjuaghi soko ban tanang ma'le bisa aghuli neng aeng. Olahraga reya la eyako bi' dhunnya epadhaddhi olahraga se essa. Olahraga rennang otaba acebbhung ban alangngoy, areya la bada abit. Lamala olahraga reya epadhaddhi olahraga se wajib eyangghuy dalem latean militer neng jhaman Romawi. Mon oreng se ta' tao alangngoy, arowa ta' etarema dhaddhi militer. Parkara alangngoy arowa perkara dhasar dalem latean se aghuna ka dhibi'en oreng. Mangkana sampe' seteya olahraga reya ghi' ekaraddhu dalem lomba otaba dalem peleyan oreng se maso'a ka tentara otaba dhaddhi se laen. Neng lomba, ta' ghun addhu santa' mlolo se enilai. Tape bada keya se addhu agaya. Ghulina bhadhanna ganteng apa enja'.

Topic: sports
Mayu rabat careta se bada kaangghuy ngajhari ana' poto. Oreng kona ngajhari tengka ban tatakrama kalaban aghunaaghi careta se marlowaghi adab. Sala settong conto caretana oreng tedung e masjid se lebbi molja etembhang oreng se ibada malolo. Oreng andi' elmo tdunga lebbi molja lantaran apa se ekalako adhasar elmo tape mon oreng bannya' ibada ta' andi' elmo bannya' ibadana se etanyaaghi. Se tedung reya kadhang bi' setan ejhaghai polana mon pas sampe' ekaloppae kastana tada' pada pas ibadana tamba santa'.  Aherra mon ibadana tamba santa' setan pas sajan ta' bisa aghuli se aghudha'a. Mangkana aghama paleng senneng da' ka oreng se andi' elmo etembhang ibada bannya' keng ta' tao ka apa se ekalako.

Topic: religion
Andini jiah anak pertama deri tellok tretanan. Ajiah anak eng oreng lok andik. Tapeh alhamdulillah nah Andini bisa asekolah sampe S1. Ajiah sabbhen andik tugas kuliah, mesteh ngenjhem laptop mbak sepoponah. Lok jarang kiah mon Andini ngenjhemah, mbak sepoponah ghik ngangghuy. Otabeh tebhelikkeh. Teppak laptop mbak sepoponah e angghuy ajiah, mbak sepoponah jiah terro ngangghuyyeh. Alhasel, mon Andini se teppak terro ngenjhem lok bisa, yeh antara ajiah ngelakonen neng hp otabeh mon bhuto sarah ajiah ngenjhem laptop tetangghenah. Mon mbak sepoponah. jhek nyamanah bhein se andik, mesteh nyoro Andini ngelakoaghi tugasseh mon ajiah andik tugas, apah pole mon teppak darurat.

Topic: technology
Mun reng lambe` nyamana barbel, ye riya beddhi se e pamasok ka bhutol kecap otabe ka kaleng susu raja pas bede ghu` tegghu`na dari pipa. Mun atlet angka` beban otabe se bhutoh kekuatan tangan ben soko biasana ngangghuy riya ghebey laitan makuat ototta. Mun e tangan biasana makuat ka tangan, contohna enga` pemain voli ngangghuy barbel e tanganna ma`le tambeh kuat pas nokol ben naccek. Mun pemain bal balan biasana angghuy e soko ma`le kuat tendanganna ben bal arassa enteng pas e tandhu`. Bannya` olahragawan kabbhi se maste pernah aghunaaghi barbel riya. Tojhuanna okok ghebey makuat otot tangan otabe soko.

Topic: sports
Robi ghik buruh pertama hdeteng ka Jakarta. RObi dheteng areh Jumat polanah bedeh acara ning Tanggerang. Samarenah norok acara sampek minggu, Robi terro entarrah ghelluh ka masjid istiqlal ghebey nyongok masjid riyah sabellun mole. Sadhepaken ka masjid iqtiqlal, robi bhingong polanah masjid cek ramminah moso rombongan jamaah. Pas robi masok ka masjid, robi ngejjhit ternyata se ngesse'eh pangajhien riyah ustad idolanah robi ariyah ustad somat. Robi cek sennengah polanah bisa tatemmoh moso ustad somad. Robi pas sekalean norok ceramanah ustad somad riyah. Samarenanh pengajhien, robi pas mintah a foto ka ustad somat. Pas langsung abheling ka hotel ghebey peshiapan mole ka romanah. 

Topic: religion
Kantor areya banne ghun kennengngan se aesse oreng alako se bada komputerra. Kantor areya bisa kantor se essena ghun meja mlolo ban ghun eyangghuy oreng se ata bhanta'a. Eyangghuy ghabay diskusi otaba kennengngan wawancara. Maske dayya, pagghun keya. Neng bajangan, kantor reya pagghun ekoca' kennengngenna oreng raja ban sukses bisa alako neng kantor. Apa pole se majhagha kantorra dhibi'. Marena jiya, bannya' keya oreng ngangghep jha' oreng se ngangghuy sepatu jiya la tanto andi' motor raja. Motor kijang ban en laenna. Lakar buddhaja senga' reya ta' bisa eyoba dalem kabada'an santa'. Buddhaja senga' jiya mon terro epatada'a lakar kodhu on laon. On laonan pagghun dapa' keya, koca'en oreng Madhura se bannya' se mekker odi' areya aghantong ka potosanna Pangeran kabbhi.

Topic: business
Kennengan wisata laen se lok kala menarik ghebey e detengin teppak preien neng Pulau Medhureh ajiah Taman Nasional Meru Betiri. Taman nasional ariah sala sittong kennengan wisata se ghilok pateh populer e kalangan wisatawan. Keng keindahan alam se bedeh neng Taman Naisonal Meru Betiri riah lok kala deri taman nasional laennah. E dinnak pengunjung bisa nikmatin keindahan hutan tropis se ghik asli bik nemmoen bennyak macem satwa liar se odik e dissah. Selaen jiah, pulau Medhureh kiah andik wisata tersmebunyi se nyamanah Ghunong Balam. Ghunong riah kennengah bedeh neng Kacamaten Bhengkalan ben tegghinah sekitar 990 meter deri permukaan tasek. Ghunong Balam lok cuma andik keindahan pemandnagan alam, tapeh kiah andik sejarah se menairk. E dinnak pengunjung bisa nyeling beberempah re-karenah bangunan purbakala se ghik e rabetin beccek.

Topic: leisures
Ngarassa aghin daddhi nak kanak se a lakoh neng kantor jareya maghabay kulah lajuh mekker sarah, apah se kulah lakoneh jareya sala ghi, anapah kulah daddhi lok fokus manabi ngalakone hal-hal jareya. A lakoh neng kantor lakaran maghabay madheteng pesse se bennyak namong ghilok nanto kita bhakal ghaduwan masa se lebbhi sae ka adha'eng. Aneka tergantung kadhinapah carannah manossah jareya mekkerren odhi' saotonah. Kalabhan dhari jareya, oreng se alakoh neng dhalam roangan otaba ghaduwan bisnis hibik jyah lakar la laen sarah. Melana dhari ka'dinto rassanahneka ghi tak padeh, kalakoan neng dhalem roangan sareng neng loar roangan laen manabi sampeyanabesin ban rassaen.

Topic: business
Kelebbiyennah laptop selanjutteh jiah andik okoran se lebbi rajeh. Okoran laptop paleng kennek jiah 18 inci. Layar monitor se rajeh riah tentoh bisa ngebey hedeh lebbi nyaman. Aktivitas digitallah hedeh bisa lebbi efektif polanah e dukung bik layar se cek rajenah. Selaen jiah laptop kiah andik RAM ben VGA se lebbi bhagus. RAM se kapasitasseh rajeh bisa ngebey laptop alakoh lebbi bhagus ben antilelet. Mon VGA se lebbi tegghi bisa ngebey tampilan layar laptop dheddhih lebbi bhagus. Ben akadik se mareh e kocak jhek laptop jiah versi tentengah komputer biasa, tebhenah e bhendhingin notebook se versi mini nah laptop, tentoh laptop lebbi cocok ghebey alakoh.

Topic: technology
Bede kiya lambe' engko' endi' kanca mun stres biasana ngakan bannya'. Oreng mun lempo kan biasana panengnga senneng benni stres, tape kancana engko' settong riya mun lempo ruwa panengnga bannya'pekkeran. Dhaddhi epaburu ka ngakan se bannya' pas ta' bu ambu. Sampe' dalem sabulan bisa 5 kg ongghena. Ruwa sakeng stres pas neng kennengan kuliah lapangan. Sakelompokna ce' ta' nyamanna. Nemmu bhai dhaddhi parkara. Ontongnga kuliah lapangan bakto ruwa pera' 40 are. Dhaddhi langsung senneng jeriya, koros lah pole abe'na. Buh aserro pas depa' ka kontrakan, ta' nyaman ongghu kelompokna ja manja ghellu. Kodhu se ngakan se mewah mun sarapan. Ye mun soghi nyaman, mun pas sanguna ngepas kan ye neser. Sara ghellu ongghu kelompokna jeriya.

Topic: slice of life
A sedeka ghebey oreng laen riyah ajeran aghemah se bhegus. Ariyah ghebey abhersean harta se e kaandhik ben ghebey abhentoh oreng kiyah. Mon sedeka riyah nominallah tak etentoagji moso aghemah. Samampunah se aberrik. Mon zakat riyah nominallah e tanto aghi moso aghemah, pilanah sifatdeh riyah wejib. Mon sedeka riyah sifaydeh sunnah sapah se mampu bhein. Mon mampu tapeh tak ikhlas ye laen caretah. Benyak cara ghebey a sedekah, bisah langsong e bhegi ka oreng se terro e sedekaaghi. Tapeh bisa kiyah lebet lembaga zakat se benyak ning daerah-daerah. Mon lebet lembaga zakat riyah biasanah la andik sasaran mustahik dhibik. Mustahik riyah oreng se berkah naremah zekat. Sala sittongah oreng fakir miskin. 

Topic: religion
Coba' mon kake terro tegghiya kake bisa amaen ca'-lonca'an bhan ghu-lagghu. Otaba kake bisa acebbhung ka tase' otaba ka songai. Kor lakone bhanare. Ongghu pagghun tegghi keya dagghi'an. Biyasana oreng se ceppet tegghi roya dhing areya elakone bakto ghi' kene'. Nyaman dhaddhi kalakowanna re-saare jha' ghun ca'-lonca'an ajiya. Sambina kake ta' lako apa mon bakto ghi' kene'. Pa-apa pagghun narema berri'enna reng towana. Keng monla towa ajiya senga'. Tako' bada reng towana menta balessan polana ghi' kene' la merri' bannya' ka dhibi'en. Mon lakar terro dhaddhiya plisi contona, kake bisa molae olahraga ajiya. Polana plisi areya bhuto tegghi bhadhanna. Tape ta' tao keya mon kake andi' reng dalem keng kake bhadhanna ta' tegghi otaba tegghina ta' dapa' dhing nabang plisi.

Topic: sports
Cobak serah se dhujen ka buah Wortel ka'dhinto? wortel neka ternyata buah ban sayuran se bisa ekaghabay napah bain ternyata. Ban pole wortel ternyata bannyak manfattah ghabay bhadan neka. salaen mekuat sistem kakebbhalan badhan, maalos kolek, ban nyegghe jerebe', obhu' ronto sareng kolek se kasar, Wortel jughan bisa ngahindare penuaan dini dha robah. Buah neka jughan ngandung serrat se bhagus ghabay ka sistem pencernaan dhalam tubuh manosah ban bisa masehat matah tantonnah. nah dhari argumentasi neng attas, bahwasannah wortel nekah sanget bhagus ka kasehadhan tarotama ka kasehadhan kole', matah, sareng pencernaan. daddhi ghabay sampeyan kodhuh gelem ngakan wortel ghi, jha' kalep tengale manfaattah ka badhan dhibi'.

Topic: food & beverages
Ngutip deri Tempo, juru massak wejib hukummah andik dhesar massak male lok kewalahan teppak ngeracik menu. E sebbhutaghi neng Okezone.com, male kakanan bisa e nikmataghi dheddhih dhesar amassak se kodhu e kuasaaghi bik juru massak ajiah kadik teknik massak se bhender, cara ngerrak han-bahan massakan, abitteh bektoh amassak se bhender, keseimbangan cita rassah tiap komponen delem kakanannah, ben ghik bennyak pole laennah. Tapeh ghebey dheddhih seoreng juru massak apah cokop keng abekal kaleburen tok? Kocak eng Kompas, ternyata bhuto lebbi deri sekedar kaleburen ghebey dheddhih juru massak. Tapeh kiah kodhu andik katerroan, disiplin, bik kodhu penter ghebey ngemotivasi abek dhibik.

Topic: food & beverages
Pertandingan bulu tangkis e taon katello` engko` dhaddhi atlet kabupaten pernah katemmu ka pemain se ampo juara ben ta` pernah ageser dari juara settong. Engko` pas ruwa lolos perempat final. Buh ma` katemmu ka jeriya, tape engko` enga` oca`na tang Bapak mun se e bhutoaghi atlet ruwa pertama ben apa bhai oreng terro suksessa kodhu mentella kuat ben ta` olle nyerah sabellunna a perang. Kalah menang ruwa biasa, se penting usaha kodhu pol pola, jhe` tako` ka sapa mosohna ben sakuat apa jeriya. Sikat kiya, beh jeriya juara apa enje` pas beremma orengnga kodhu adheppe. Kalahlah ben terhormat ben ta` dus nodusi. Pas pertandingan engko` kalah, tape ye puas panengnga engko` sempat nepo labanna engko` sampe` jeriya talabu, pas engko` kalah pera` kace` sakone` angkana. Puas ben senneng maseh kalah, sapa se ta` asorak. "Buh bhagus ongghu nak kanak jeriya mentalla", ca`na pelatihna engkok`.

Topic: sports
Bada rote neng Ambon reya pada bi’ merci se bada neng Madhura. Merci keya, engko’ ta’ tao jha’ dari dimma asalla. Paleng la dari Ambon keya. La neng Ambon reya bada rote se anyama Bika. Barna ban lembu’en cora’ pada bi’ merci. Barnana koneng. Bada keya merci se abarna pote. Rassana lakar manes. Andi’ rassa pandan se cekka’. Salaen rassa aslina, Bika Ambon areya andi’ bannya’ macemma rassa, senga’ arassa keju ban dhurin. Mon neng Madhura merci cora’ ghun-pagghun rassana. Keng lakar rassana bada rassana pandanna. Bisa ekaghabay le-olle mon kake entar ka Medan. Bika Ambon la seyap ekeba man-dimman. Tape mon ekeba rowa kodhu dalem kabada’an tatotop rata. Tada’ se bhullong neng bhaddhana rowa. Tako’ dhaddhi apa’ rassana mon abit bada neng jhalan.

Topic: culture & heritage
Bulen molod riyah biasanah bennya' oreng se mabedeh agih acara moloddhen dek compok'en. Degghik malem riyah keteppak'an e roma bedeh acara moloddhen. Mamak deri jeuh areh le mareh messen macemmah bueh se egebey esabek e talam gebey oreng arebbhuk ben se esabek ekeranjengngah oreng san mole. Mamak pessen bueh riyah dek kancanah, bueh se epessen gebey esabek dek talam bedeh apel, pir, jeruk, nanas, dheggen, manggis, semangka ben anggur. Mon bueh se esabek dek keranjeng bedeh apel bik gedheng ben etambaen jhejhen. Mon pessen bueh dek kancanah mamak eberrik arge mode. Buenah kiyah genteng bik segger kabbhi. Deri sakabbinah pessenan tang mamak engkok paleng seneng ngakan anggur bik apel polanah rassanah bedeh celok manessah. 

Topic: food & beverages
Firda  anyar mukkak usaha neng romanah. Usaha riyah gebey pemasukan sampingan selaen deri pekerjaan reh-searenah.  Usaha se gik buruh ebukkak ajiyah usaja laundry. Firda mukkak usaha riyah polanah romanah semmak bik kos-kosan nak-kanak kuliahan se biasanah mon nak-kanak  kuliahan males nyassa dibik. Usahanah riyah mukkak ben areh ben se ajhegeh neng tokonah beddeh tretannah Firda. Semenggu pertama mukkak laundry riyah lok pateh bennyak se nyabek klambih kotor neng tokonah Firda gebey esassa, keng Firda lok pas ngambul otabe sossa. Polanah hasel sassa'an ben setrikah neng kennengan laudrynah Firda genteng ben argenah mode, pas sajjhen bennyak ben areh pelanggan laundrynah Firda,

Topic: business
Ela tak pateh lebur amain aing ning kolam rennang. Amain aing ning kolam rennang apapole se rammih ben nak-kanak laen, biasanah ela pas majheu polanah tak pateh senneng mon muanah kening tappesen aing dheri oreng laen. Ela seneng mon eajhek ka kebun binatang. Toman sekale, eajhek ka taman safari. Ela cek sennengah amain ning kebun binatang engak taman safari riyah. Sekaleh bektoh, Ela norok ka kebun binatang pas tak endek mole sampe nangis-nangis. Akhirrah, e aposen melleh boneka jerapah ben gajah se ejhuwel ning toko souvenir se bedhe e kebun binatang. Tak loappaeh, ela e ajhek afoto moso olar ben singa ning fasilitas atraksi moso binatang. 

Topic: leisures
Dari kalowarra bannya' hape, sampe' seteya, hape se tegghu pagghun ekaandi' Nokia. Nokia areya ghabayanna lakar tegghu neng bhadhanna. Banne ghun bhadhanna, neng batrena pada tegghu keya. Abit se tada'a. Tape nokia areya kala canggih otaba kala maju bi' hape se lakar epataber aghuna ka kabhutowanna pasar. Senga' Apple, arapa ma' bannya' oreng se melle ban ngangghuy hape jiya. Ya polana pada bi' Nokia, hapena tegghu maske batrena lekkas tada'. Batrena ajiya lakar epalekkas tada' ma'le oreng se andi' jiya ta' segghut ghallu negghu' hapena. Nyaman keya mon lakar dayya kabada'enna. Lakar kodhuna hape ajiya ta' eyangghuy lebat dari bates. Pas cora' ta' kenneng ceccer bi' hape ban maloppa jha' dhibi'en andi' kanca se bada neng seddhi'en.

Topic: technology
Benyak oreng nyareh olahraga se ekaseeng. misallah bedhe oreng se dhujen olahraga Zumba polanah tak engak olahraga tapeh efekgeh engak olahraga. Zumba riyah lebbi merep a tari dheripada olahraga, polanah anghuy koreografi nari ben bedhe musik se semnagat ben lebur se e settel. Zuma kiyah e lakoning berkelompok, dhedhih oreng se sengkaan mon olahraga ka dhibik bisah semngat mon benyak kancanah. Polanah senneng, biasanah olahraga se malessoh ben ma sengkaan riyah dhedih menyenangkan ben seru. Laen oreng, laen kasennengan. Bedeh kiyah oreng se sengkah olahraga polanah ojhengan, pas mele olahraga rennag se ning dhelem aing. Tak ojheng. tapeh efekgheh padheng engak oreng alari. 

Topic: leisures
Mon hedeh entar dek Bhengkalan, jhek kaloppaen melleh mie endes kua seafood neng Mie Mandes. Ajiah termasok varian anyar neng Mie Mandes. Lambenah ghik adek se akua. Setiah sang le bedeh, dheddhih favoritteh reng-oreng. Kuanah accem peddhis, ngebey seggher dek matah. Neng attasseh bedeh odeng. Mie-nah akadik mie neng Mie Mandes biasanah, tapeh sang e berrik'in kua rassanah dheddhih laen ben nyegheraghi. Akadik ramen tapeh versi Bhengkalan. Lok keloppaen bedeh kriuk kolek lumpia, siomay, ben selada per porsinah. Ajiah pelengkap mie neng Mie Mandes akadik biasanah. Cara ngakan kolek lumpianah bisa e cellupaghi dek kua otabeh e kakan sang marenah ngompak mie ben kuanah. Varian se riah ajiah verian paleng the best neng Mie Mandes. Reng-oreng kodhu nyoba.

Topic: food & beverages
Siaran neng TV SCTV ben RCTI ben Indosiar lakar deri jheman lambek sereng  nyettel bal luar negri kaden liga inggris, piala dunia ben bal-bal laen se terkenal. Perusahaan jiyah lakar sengaja nyettel jiyah polanah peminattah oreng se terro negguh bal neng Indonesia riyah bennyak apapole oreng lakek'en, meskeh bedeh kiyah oreng binek se dujen negguh bal. Negguh bal deri TV kiyah bisa hemat kuota pulsa internet. Margenah siaran langsung, acara deiyeh riyah bennyak bedeh pas malem nyesuaiagig bektoh oreng luar negri kassah, kaden jhem sebeles sampk pokol duek malem. mangkanah mon terro pagghun lok ngantok teppak nonton bal riyah segilok'en kodhu tedung gellun. 

Topic: sports
Mun amain voli apade ben olahraga laenna kodhu ajhar beberapa dhasarra se penting. Dhasar dari kabbhi olahraga riya ye berka`. Mun berka`na kuat, amain apa bhai ta` ghampang ngos-ngosan. Pertama latian berka` lun alengleng lapangan biasana lema kale, teros pemanasan. Kaduwe` mun la mare ajhar kuda-kuda enga` latian berka` selang seling, teros ajhar kuda-kuda ka ade` ben kabudi. Kaempa` ajhar pasing attas ben pasing babah. Biasana mun bhuru ajhar voli, se pasing babah bisa baddhang tanganna, tape mun rutin latian bhan are ye pera` tello are la mare baddhangnga. Ben paleng penting pole ajhar serven babah ghellu, mun la faseh bisa ajhar serven attas. Serven attas dhaddhi ajhar mokol bal ghebey nyerang laban.

Topic: sports
Pelet betteng otaba pelet kandung reya biyasana elakone bakto oreng bini' ngandung olle 7 bulan se pas epecet maso dhukon kandungan otaba dhukon pecet. adhat reya aslinna baris dari aghama Hindu tape bi' oreng Madhura pagghun ekalako tape bada se eyoba. Sabellunna mon pelet betteng reya epandi'i aing kembhang keng canthengnga ngangghuy nyeyor pas ghi'-tegghu'en dari ranca'en kan bhringin. Se ngandung ngembhan ajam maso nyeyor koneng otaba nyeyor ghaddhing, ajam, ban tellor. Biyasana ajamma epaburu pas etabang, telorra eyenyek. Tape setiya nyeyorra eberri' tolesan anacaraka ban aksara Arab dari aleb kantos wau. Ajam ban tellorra ebaghi ka dhukon kandungan se melet otaba mecet. 

Topic: religion
Lily gik Senin berik gik buruh mareh entar deri len-jhelen dek Gunung Bromo. Lily lakar terro entar dek kassah deri abit. Se entarrah dek kassah Lily nyepper ben lebet Malang. Edhissah Liliy keng seareh, Lily entar dek kassah bik kancanah. Lily mangkat deri romanah sore, nyampek Bromo jiyah malem parak lagguh. Lily entar dek Gunung Bromo terro neggueh mataareh terbit, ajelling deri Gunung Bromo lakar genteng. Bennyak oreng se padeh len-jhelen dek Bromo riyah, rata-rata reng luar kotta. Dek kassah Lily sarapen melleh nasek bungkos se ejhuwel neng sekitar kennengan. San marenah foto-foto sekancaan Lily pas mole dek romanah. Lily depak romanah parak manjing magrib. 

Topic: leisures
Andik kakanan terro e yanga'ah pole male angak, tapeh lok terro ngangghuyah kompor ben minyak guring. Setiah bedeh settong alat gebey nga-ngakah kakanan selebi gempang angghuyyah. Alat jiah se e kocak microwave. Microave jiah alat sebisa e yangghuy kebey nga-ngak kakanan. Arapah microwave bisa engak jiah, polanah ngangghuy gelombang mikro se andik tegangan teghi pas eobe deddhi energi elektromagnetik. Alat jiah laen gunanah kelaben oven. Mun oven bisa meddhi kakanan se asallah matta deddhi massak, mun microwave bisa mededdhi kakanan angak-eng ratah. Selaen jiah, microwave bisa meddehi kakanan lebi kereng. Deddhi mun andik kakanan terro e yanga-ah anguan ngangghuy microwave tembeng ngangghuy kompor. 

Topic: food & beverages
Es campur ye ruwa cem macemma wa` buwaan se ekettok ne` kene` biasana abentuk bunter otabe tak kotak pas eberri` es. Macemma buwa contohna somangka, melon, ben nanas pas etambei kolang-kaling ben cao. Etambei es serut otabe es kristal bi` aeng sakone` etambai susu kental manis. Para` edimma-dimma bede nyamana oreng ajhual es buah. ta` musem panas, ojhen mun oreng Indonesia pajhet dhujan ka es buah. Salaen porsina raja, es buah riya bisa eghebey nginum 1-2 oreng. Regghena ye mode, Rp 8.000,00 - Rp 10.000,00 aruwa la ce` kennyangnga. Lempo se ngakana nase`. Mun e Jawa Timur bagiyan bara`, nyamana es buah tape mun e daerah tapal kuda nyaman es campur.

Topic: food & beverages
Sateyap malem Jumat kulah ngadeg aghin pengajian neng eman dimman roma ategenteh sareng tatanggha sasoai lot tah bhi' dhibi' edeng. Pengajian aneka atojjuen ghabay ngajhiaghi ka reng seppo se ampon la adhingghal omor. Pengajian ka'dhinto e molae pokol 6 marennah Maghrib ban loberreh pokol setengah belluk. Manabi parsiabhannah nekah e molae pokol 3 sore ban oreng neka la ampon abeddhey ghebey berkat reng oreng se ngajih ka' dhinto. Lok coman berkat maloloh tapeh badha jughan kakanan se e dha'ar lastarennah ngajih jariya. Pokol 6 lastarennah maghrib ka' dhinto reng-oreng la ampon padha rabhu se dhateng ka'dhito reng lakek sadhaja, ban se bine' badha neng dhapor akalakon. E molaen pokol 6 lebbhi 15 menet lajuh a kholan sadhajan ban ampon la badha se mempen. Lastarehnnah adha'ar pas meghi berkat, lajuh lastareh sadhaja.

Topic: religion
Saongghuna mun masalah masa`an engko` seneng kakabbhi masa`an, apaole mun nyamana indomie ecampor telor setengah mateng pas etambai cabbhi lete` du bighi se ekocek ben palappana sabelunna mie na massa`. Cocok pole mun ngakan pas jhan ojhan. Kakanan favorit pas ojhan ye riya, mantep lah pokokna, nga` anga` sambi nengghu drakor, buhg rassana terro nyimbu pole. tape ye ta` pera` ojhan ra, mosem nemor ye nyaman kiya, ta` ojhan panas ye pangghun nyaman. Sapa se ta` senneng Indomie coba`, Sa Indonesia oreng ta` bhusen se ngakana mie instan settong riya. Rassana laen dari mie se laen, nomer settong mun ca`na engko` dari segi rasa se tade` bhandhinganna. 

Topic: food & beverages
Bedeh game nyamanah Plant vs Zombie. Engak nyamanah game riyah bedeh karakter butombuen moso zombie. Game riyah konsepbeh permainan bertahan se e ghebey moso PopCap Games ghebey Microsoft WIndows ben Mac OS X moso induk perusahaannah, Electronic Arts. Dehelem gam eriyah bede zombie se nyerang roma, se kodduh e pertahanin moso se andik roma, ajiyah pemainnah. Game riyah pertama kaleh e luncuraghi tangghel 5 Mei 2009. Versi iOS e luncuraghi ning Februari 2010. Mon versi Xbox Live Arcade  e luncuraghi ning tangghel 8 september 2010. Ning game riyah, pemain bisah mele taneman se andik cemmacem kekuatan pas bisa mele e sabhek e dimmah. Dheddih bedeh zombie se dheteng dheri adheknah roma menyerang. 

Topic: technology
Masjid riyah bedeh ning seddiknah Istana Presiden, ning adhekna Gereja Katedral Indonesia ben Gereja Immanuel. Pembangunan mesjid riyah e prkaarsai moso pesiden Indonesia se bektoh ruah e jabat moso Sokarno. Peletakan betoh pertama riyah moso soekarno ning tanggel 24 agustus 1961. Sabelun dhedih masjid engak satiyah, lokasi masjid riyah lambeknah riyah taman ben bentang. Nyamah taman bektoh ruah nyamanah taman wihelmina ben bentang Prins Frederik. Masjid istiqlal lakar sengajeh e bangun semmak moso gereja makle melambangkan toleransi se bedeh ning pancasila. Masjid riyah e bangun selama 17 taon. Neng bebe tanaantara masjid moso katedral riyah bedeh terongan se nyambungaghi kaduwek roma ibede riyah. 

Topic: religion
Samarenah sobhhu tang binih la sibuk e dhepor. Nyamanah la e dhepor, jellas sibuk so urusen nyiap aghi sarapnah kaluarga (lakeh ben anak). Sambih nantos binih aghebey sarapen biasanah tang binih aghebey teh anga' so keddheng ghebey aghenjel tabu' sakaluarga. Pokol satenga 6 pas biasanah sarapen la siap. Sarapen bektoh pagi biasanah simple keng pastenah nyaman (tellor ghuring+tempe+cengi). engko' sakalowarga langsung sarapen bhereng bektoh jiyah kiyah ben ta' loppah ado'a bhereng sabelumah molae ngakan kakanan se badha. Hal nga' reyah se nambeh sarapen sajen nikmat. Cengi se badha sajen nambeh kobessanah sarapen e bektoh gu-lagguh. Kadeng engko' kalap dhele loppaeh nambeh berempah centong. Samarenah ngakan ta' loppah engko' ben sakalowarga ngocak sokkor atas nikmat se badha.

Topic: food & beverages
Oreng Wahabi e Madhura bannya' se sop-nyosop ka ghalimpo' enga' Muhammadiyah ban Wahabi reya segghut abit'aaghi kalakowanna oreng Islam laen bi-lebbi Ahlussunah Wal Jamaah otaba NU se eyangghep kalowar dari lomampana Ghuste Kanjeng Nabi. Wahabi ta' enda' ka molot, ta' enda' ka kunnut polana ta' toman econtowaghi. Poko' Wahabi reya ca'epon KH. Holil Yasin se dari Kabupaten Bhangkalan Dhisa Kokop ta' enda' ka bharang se tada' contona dari Ghuste Kanjeng Nabi Muhammad. Tape dhabuna Ke Holil, Wahabi reya ta' enda' mon tada' contona keng e masjiddha ngangghuy panyareng sowara se ta' toman bada contona dari Kanjeng Nabi, Ngangghuy HP se ta' toman bada contona kabbhi, jiya se loco. Mon kabhaghusan reya mon ta' kalowar dari aqidah ban bhaghus ta' rapa ekalako.

Topic: religion
Hobi engghi Paneka kalakoan se segghut e kalakoneh ban sampeyan seneng ngalakone kasebbhut. Reng oreng biasannah ghaduwan hobi neka sala settongah Olahraga, maos buku, noles, anyanyi, ban laen epon se e kasennenge. Hobi neka jughan bisa e manfaadhin daddhi penghaselan se ngasellaghin loh. Misallah panjennengan seneng ngebey kerajinan, sampeyan bisa juel hasel kerajinan neka bisa lebhat online otabah mukka' toko. Hobi neka jughan bisa daddhi aset ghabay panjennengan Lok Coman setaon di taon, contonnah ghi, manabi sampeyan seneng maos buku, maka pangayoan bhakkal ka buka' ban panjennengan bisa molong Paneka saomor odhi'. Manabi sampeyan seneng a olahraga, kasehadannah bisa e manfaadhin dha' badhannah dhibik. Daddhi kita kodhu terpenter ngolah rasah hobi Paneka ban manfaadhin hobi se ampon panjennengan koasaen.

Topic: leisures
Jhuko' lajang. Areya jhuko' se bhadhanna bak kene'. Lajang areya ta' cocok mon ka tang jhila. Tang jhila kadhang ghatel mon ngakan jhuko' tase' ajiya. Maske eghuring, jhila pagghun ta' narema maso'. Tape bannya' keya reng-oreng se dhujan ngakan jhuko' lajang. Jhuko' lajang ajiya epalappae celo' bi' bhabang. Eberri' aeng satone'. Biasana reng se wa-towa rowa se dhujan ngakan lajang. Keng tengate mon ngakan jhuko' lajang. Polana tolang se bada neng bhadhanna kenceng noro' maso' ka colo' dhingla ngompa' bhareng bi' nase'en. Jhuko' lajang areya biasana bannya' ekaolle bi' reng manceng. Mon reng majang pada bada keya, tape abit saolleya jhuko' kene' se bak tepes jiya.

Topic: food & beverages
Negghu teater neng gedung teater kottah ajiah sittong pengalaman se nyennengin ben ngehibur. Gedung teater kottah biasanah andik interior se genteng ben elegan, bik korseh se nyaman ben panggung se luas. Teppak negghu teater, pengunjung bisa nikmatin pertunjukan se pol bik emosi ben menarik, bik aktor ben aktrisseh se andik kemampuan se luar biasa delem akting ben ngebeh ceretah. Suasana e gedung teater kiah biasanah e gheressah lebbi intens ben seru, marghenah bedeh interaksi antara penonton ben pemeran se amaen neng pertunjukan. Negghu teater neng gedung teater tentoh dheddhih kenangan se lok bisa e loppaen ghebey sapah bhein se ngalamen.

Topic: leisures
Dhalem settong hadist sedekah jareya bhakal ngaposaghin ban malontor aghin dhusannah manossah. Kadhineka monyena "Sedekah jareya bisa ngapos aghin dhusah se kadhiponapah aeng mateen apoy" (Hadist riwayat At-Tirmidzi). salaen Alah aberri' pangamponan saporah Allah jareya bhakal a berri' kamoljhaan ka manossah. Ban lok lopot dhari paneka bisaos manabi oreng se a sedekah juah bhakal e bhukka'ah labhang rejekeh dhari Allah SWT se tadha' betessannah. Saenggha hal neka harta se e sedekah aghin ka reng laen lok kerah adha'. Napah pole sedeka aghin ka reng seppo se loar biasa rajeh jughan manfaat deh tor sadhajana anak se a bhakte sareng reng seppo. Allah bhakal mellesen sareng ghanjeren se rajeh ban lok bisa e pekker sareng manossah. Dadhi toreh tretan, sedekah jareya konci kaselameddhannah manossah e bhume ban akherat.

Topic: religion
Neng Mekkasan bannya' oreng agharap usaha keng kadhang ta' sampe' setaon la ambu ta' maddhek pole. Masalana banne polana ontongnga satone', tape ta' bisa asokkor jha' pesse ontong se sakone' ajiya bisa dhaddhi bannya' dhing oreng jiya ta' ambu ban nahan sampe' pesse polongenna olle bannya'. Tape oreng se ta' sabbharan ajiya kadhang se bhakal ta' olle apa. Usaha se epajagha lakar ghun ramme neng ada'. Palengla ghun bisa tahan sampe' tello bulan oreng melle se ramme. Dayya lakar mon aghabay usaha se ghun ro'-noro' bunte' ka usahana oreng, se lakar ekennal bannya' ontongnga mon adhaghang jiya. Tape da'ramma'a pole monla kadung ekala' ban etarema hasel jhuba'en bakto mokka' usaha ajiya. Apa pole sampe' minjhem pesse ka bank se bungana bisa bannya'. Lebbiyan bi' ontong se ehaselaghi bhan bulanna. Dhaddhina neser mon bada oreng senga' jiya.

Topic: business
Jur konceh engghi ka'dhinto oreng se eberrik otabah ngemban tugas ghabay ajhaga kennengan se e angghep kramat. Biasannah mereka jareya eangkak sareng pangobasah neng dhisah jareya. Tape bisa jughan e angkak dari toron trmoron ketua adhat se badha neng wilayah jareya. Jurkonceh neka Lok ghaduwan ghaji otaba bejeren panapah, namong biasannah ghaduwan kadudughen ban kennengan se tengghine dhalam pranatanannsosial se badha neng dhisa tor wilayah adhat ka'dhinto. Jurkonceh ka'dhinto badha se olle ghaji dhari atasan otabah pangobasannah dhisa. Manabi jurkoncennah neng makam Kramat otaba ghunong jareya biasannah olle ghajinnah jareya dharinoreng pengunjung neka se aberrik amal ghabay ma odhi'badhannah dhibi'tor kaloarga nah.

Topic: culture & heritage
Salaen manfaat ngakan cem macemma jhuko` e tase, ternyata bharang se bi lebbih nye ta` bhagus kiya ghebey kesehatan. Mun bannya` ghellu ngakan odeng misalla pas ta` e bharengngi ben olahraga se seimbang bisa asababaghi nompokna kolesterol e bhadhan. Aria pas se ampo sendi tangan ben soko utamana bisa nyut-nyutan. Ngakan se bannya` ta` arapa pokok e batasse ta` bhan are. Salaen ruwa kiya mun imunna ta` kuat bisa alergi. Biasana aropa ghatal-ghatal otabe bintik merah e bhadhan. Entah apa polana cara massa`na apa bannya` ghellu ngakan odeng. Mun la bih lebbih ghellu pas ngakan odeng, biasana begh sara ambuna alergi, kecuali mun rutin olahraga. Polana panyake` biasana beres ka olahraga. Bede kelbbian protein se la epakaluar.

Topic: food & beverages
Keddhang kella nyaman dhing ekakan neng bakto lep-cellep. Tape keddhang kellana kodhu dalem kabada'an ghi' anga'. Nyaman mon ekakan dhingla sengka se nyarapa ghu-lagghu. Biasana ngakan keddhang kella. Eghabay jhel-ghanjhel neng tabu'en. Ghabay keddhang kella areya gampang. Kake bisa ngala' aeng. Eseram ka sobbhalughan otaba ka kebali. Jha' kaloppae tape rang-tarangnganna kodhu pasang. Ma'le ta' leca' hasella. Dhingla leca' tako' tada' reng enda' se ngakana. Mangkana keddhang kella areya eghabay dari ghi' etowwab ghallu. Ta' bannya' keddhang se bisa ekella. Ghun coma keddhang-keddhang se lakar la epele. Mon keddhang se andi' kole' tepes, biasana ta' bisa mon etowwab. Bhuru mon kole keddhangnga tebbel, ajiya pagghun bisa.

Topic: food & beverages
Ta' sangaja nyongngo' kettokghan filem neng fesbuk. Aherra lebur ban nyare tao bhul-ombhulla filemma, bhul-ombhulla "The Lions Secret" Filem se-kasean otaba ta-cintaan se lebur. filem parjhudhuwan se di budina binina neser ongghu da' ka lakena. se bine' soghi, se lake' kalowaran tentara. filem reya asalla dari Naghara Tabe Perreng Cena. Areya ngajhari kita kabbhi kaangghuy neser kalaban ta' ngarep balesan langsong otaba terro eyalemma maso se bine'. areya cinta se ehlas ban se lake' segghut nyangsara polana binina, tape se lake' ta' matao nyangsarana sakale, pagghun eyerrep kantos se bine' aherra tao jha' lakena reya ajhuwang ghu-ongghu kaangghuy masenneng ban mabhunga binena. Se lake' abhanto mamare lakona binena ban katemmon maso kanca pada tentarana se aherra dhaddhi ghalimpo' kaangghuy mabhaghus odi'. bannya' rang-perranga lebur 

Topic: leisures
Mon kake andi' penyaket mengnge, ta' osa noro' olahraga se maseksek ka dadana. Kadhang bannya' na'-kana' se andi' penyaket jiya ta' abala ka ghuruna. Monla ecapo', pas ghuruna se esalaaghi. Bannya' polana kadhaddhian na'-kana' se andi' penyaket mengnge arowa amaksa noro' olahraga se abak berra'. Alasanna polana tako' ta' eberri' nilai bi' ghuruna. Mangkana mon senga' jiya, dimma se lebbi argha. Argha'an kemma kasehadhan bi' nilai? Ban pole mon kake angamala ka ghuruna, ghuruna ta' kera maksa kake alako aberka'. Apa pole esoro alengleng lapangan ebba; se raja. Tada' lake' tada' bine'. Pada olle keya mon ngamala sabhenderra ka ghuruna jha' dhibi'en andi' penyaket. Olahraga se cora' wajib se bada neng sakola'an, areya kabannya'an alari alengleng lapangan.

Topic: sports
Saamrenah Full, Nina pas nyoba e jhelenaghi robotdeh ning ruang tenga. Bektoh ajhelen nina takjub polanah bisa aghenteen nina asapoan ben bisa ngeppel kiyan. Anaknah nina ghun ajhelling lebur dheri korseh. Moso nina e berrik taoh mon robot ghik ajhelen tak olle e pambu otabeh sengajeh e berrik benda berat ning adheknah robot. Nina nyobak robot riyah ning kamarrah anaknah, abek mlarat ngangghuyyeh polanah benyak bhereng ben benyak mainan se berantakan ning lantai. Robot riyah tak bisa nyeddot mainan, apappole mainan se rajhe. Ghun bisa nyeddot kotoran otabeh begien dheri mainan se saokoran jhegung ben berres. Mon lebbi rajeh dheri ruah tak bisa e seddot. 

Topic: technology
Zeman setiah se nyamanah kakanan jiah ana-bernah, ben cara massak-eng leghis. Kakanan se engak riah ekoca' kakanan siap saji. Kakanan seengak jiah ekesenengin bik nak-kanak ngudeh. Ken, kodhu ejegeh sopajeh jhek nyak-benyak ngakan kakanan se ekocak siap saji. Polanah kakanan jiah benyak lun minyak. Margenah nikah semededdhi aghi penyaket dek abek. Sala settongah riah penyaket jantong. Bedeh pole panyaket engak gula darah, bisa merosak dek ghighi, ben bisa ajerebeen. Selaen jiah, kakanan siap saji lok benyak sayuran. Dedhi kakanan seengak jiah lok pateh sehat mun e kakan sabhen areh. Toreh dek teretan sedejeh, manabi adhe'er ngakan se sae ben sehat. 

Topic: food & beverages
Selain dimsum, bede jhejenan Tiongkok kiyah se terkenal neng Indonesia. Nyamanah Bakpau. Benyak oreng se jhuel bakpau angghyu sepedah. Kaddheng oreng jhuel bakpau tak lebet bhen areh. Makle praktis, bede bakpau frozen se nyaman ben kareng toap. Nyamanah Mini Pao. Bakpau frozen merek Mini Pao riyah bede cem-macem rassah, sala sittong se laris sarah aruah rassah coklat. Cara ghebeyyah bakpao mini pao pa keluar dheri kemasannah. Siap aghi panci geheby nuap. Mon panci lapanas pas sabe' bakpo nah ning panci wap-towapbhen. Tuwap bakpau sampek lembuk ben coklatdhe cair. Bakpao riyah nyaman mon e kakan pas ghi angak.  Rassah laen se padeh nyaman kiya bede rassah kacang ijo ben kacang mera. 

Topic: food & beverages
E ceretaaghi jhek jheman lambek bedeh danau genteng se aengah bherse ben e tombuin kak-bhungkak'an teratai se tombu kembhengah saben bektoh. E lenglengah danau jiah lok kala gentengah e tombuin kak-bhungkak'an se rajeh ben naong ajhijhir rapi. Suasana kadik riah tentoh bhein nareh perhatiyennah makhluk odik se bedeh neng seddhik eng. Sala sittongah bangau se mesteh deteng dek ghir-pengghireh danau ghebey meghek jhukok kennek, kepeteng, bik katak. Saben bektoh, bangau ghellek dheddhih sajen tuah ben fisikkeh lemah. Ajiah lok ghesset kadik lambek pole. Kadheng bangau le lok bisa meghek make sittong hewen buruen bhein. "Mon deiyyeh teros, engkok bisa mateh kelaparan. Engkok kodhu nyareh cara male ghempang olle kakanan," kocak eng bangau.

Topic: food & beverages
Bedeh kakanan khas derih Madureh se ekocak Nasek Serpang. Kakanan ariah bahan pokok eng nasek se e campur bik jhukok pepes jhukok tongkol. Biasanah jhukok tongkol riah e berrik pelappa marenah jiah e panggeng. Jhukok laennah bedeh kerang. Mun e Nasek Serpang biasanah e guring otabeh e berrik pelappa kiyah. Nasek Serpang e berrik sambhel guring, soun se emassak bik kecap, telor acen, cengi acan, keropok, beng ghuring, pelappa rojek, dinding sapeh, ben krepek paru sapeh. Pelappa rojek mun e madureh biasanah e beriik petes. Petes cek salpa eng e yangguy ghebey campuran kakanan salah settongah ghebey Nasek Serpang riyah.

Topic: food & beverages
Ladrang lakar camelan se kaula sennengeh molae dhari ghi' kanak. Rassannah manes ban semmoh badha rassah jeinnah sareng bur taburrah bijjen celleng. Ghabayannah lomayan mlarat kyah. Manabi neng madhura semmoh a bentuk corong ban badha taburannah bijjen celleng ruah. rassannah semmoh manes ban rangngo'. Manabi neng loar Madhura akadhi neng jhaba rih ladrangah semmoh accen ban arassah bhang pote, nah neka kulah lok senneng seh, senneng se manes bisaos. Ghabay ladrang butoh kasabberen sebab a bentuk tong settong teppak nguring ban oreng madhura biasannah nguring nagghuy corong pakek dhaun camplong se semmoh tebbel ban bisa e pabentuk. Dharii neka kaunighannah Ladrang Madhura.

Topic: food & beverages
Pulau Madureh nikah e kelenglengin bik tasek. Tasek neng Madureh lok kala perna sareng tasek se bedeh neng kenangan laen. Selaen e manfaataghi gebey nyareh jhukok, neng e penggirah tasek bisa e kakebey restoran otabe kafe ka angguy nak-kanak ngudeh don candonan. Sala settong restoran otabe kafe se bedeh neng penggirah tasek riah bedeh Warung Makan Asela. Manabi entar dek daerah Sampang, adek salanah entar dek kah Warung Asela riah. Neng kenangan jiah bisa ajelling tasek sambih adhe'er kakanan se rassanah nyaman. Tretan sedejeh bisa mesen kakanan tasek, otabe enuman se ana-bernah. Tretan jugen bisa a foto neng kenengan jiah, polanah tasek eng cek gentengah. 

Topic: food & beverages
Kaula biasannah sabelummah tedhung jareya ngalaksana aghin bhejeng witir 3 rokaat ban ngaji salemper bein. jareya ampon la biasa e lakoneh kaloar dhari pondhugen. Serah se biasa ngalakoneh bhejeng Witir ? nah kaula bhakal noddhuaghin carannah bhejeng witir. Pertama sampeyan kodhu a wudhu ban a socceh ghellun sabelummah a bhejeng. Nah, lastarennah dha' neka sampeyan kodhu a neat ghellun sabelum takbir. Neat ka'dhinto akadhi biasannah ghi niat du rokaat ghellun hi sareng pamosen dhuweh pendek terserah sa onengah bein. Latareh jareya salam ban a bhejeng pole neat sa rokaat. Nah, beca'an dhalam sa rokaat jareya engghika'dhinto sorat Al fatehah tor sorat pendek. Sorat pende'eng jareya cokop sorat al ikhlas, al-falaq, sareng an-nas. Kalaban totop sareng salam tor dhuweh witir seampon bedhe neng kertas jareya.

Topic: religion
Koca'en oreng penter, jha' tipi reya andi' pengaro se raja aghuna maghuli atena oreng otaba tengka ghulina. Arapa bisa tipi reya andi' pengaro se raja? Arowa polana, oreng lamba', bannya' ghita' ngerte ban tao pa-apa. Apa-apa rowa kadhang ghampang madhaddhi oreng noro' oca'. Ta' senga' seteya se pa-apa rowa ghampang ekaolle. Bi-lebbi neng media sosial. Pada keya toro'en bi' oreng seteya se kadhang bannya' pangarona. Ajiya koca'en oreng penter, lakar aghantong ka dhibi'en bang-sebang. Perkara ekala' oca'en ban dhaddhi masala neng odi'en, arowa kodhuna etangghung dhibi'. Tape bada lakar oreng se karebbha dhibi' ban ta' noro' bunte' apa se ekoca' reng penter neng loar. Korla ro'-noro' polana oca' neng tipi ajiya egharassa bhender.

Topic: technology
Neng taon anyar, tang oreng se ekasennengnge engko' neng olahraga reya la bhunga bi' ghuruan. Cristiano Ronaldo, seteya la bada neng Arab. Abilla club se anyama Al-Nasr. Ronalda senneng polana club jiya epele polana terro abhantoa club jiya mennang bannya' lomba. Banne ghun terro mennangnga. Ronaldo terro maghersare Arab se senneng ebbal ma'le saja somangat pole. Ronaldo areya oreng se engko' sennengnge neng dalem maen ebbal. Engko' ghi' kene' la senneng ka jiya polana dhaddhi pamaen se bada neng ada' ban majhender ebbal mlolo bakto maen otaba ebbal semma' ka gawangnga muso. Ronalda ta' kenneng negghu' ebbal satone'. Monla negghu' ebbal, ghun ngiring sakone', langsong jhendaran nako'e giperra muso. 

Topic: sports
Mun ngakan jiah jhek kor ngakan pas kenyang tabuk-eng. Kodhu e pekkeren kiyah apa manfaattah dek kah beden. Buwe bik sayoren sala settong kakanan seongghunah kodhu e kakan ben areh polanah becek kaangghuy kesehatan. Ken sayangngah benyak kiyah oreng se lok pateh dujen dek sayoren otabeh buwe sampek bedeh se lok endek ngakan jiah. Padahal la benyak buktenah mun ngakan buwe bik sayoren jiah mesehat. Sala settongah contoh manfaattah buwe bik sayoren jiah, bisa mesehat dek kah perrok sebedeh neng delem tabuk. Lakaran dek-adek'eng lok nyaman rasssanah pas e colok, ken mun la ngeressah aghi manfaattah bisa endek. Deddhi adek salanah ngakan buwe bik sayoren. 

Topic: food & beverages
E Bhakto loang engghi Paneka bakto se paleng mlarat ghabay etemmoen kabannya'an oreng. Sateyap oreng ghilok tantoh ghaduwan Bhakto loang ghabay badhannah dhibik otabah kaloarga napah pole oreng saketrrah. Oreng samangken kodhu terpenter dhibik manfaadhin Bhakto ban kodhu ghaduwan planing bhik-dhibik edeng. Sateyap oreng jughan ghaduwan cara ngalampiasaghin Bhakto loang sadhajana. Badha se entar ke mall, badha se akompol sareng Tan taretannah, badha se menipedi, badha se ngalakone hobi, badha jugha se Keng Coman istirahat, ban laennah epon. Manabi kulah biasannah ngalakoni hal se positif akadhi macah buku otaba kagiadhen laennah se bisa maberri' kalebbhian jughan dha' Dhan kulah kadhibi'.

Topic: leisures
Oreng kennal ngakan kelang ghun neng Branta. Nyatana Kelang areya la bada neng Bhandharan. Tape reng Bhandharan ta’ ngoca’ Kelang areya Kelang. Tape ro’-ero’ ancor. Kowana jhuko’ se kadhang ecampor bi’ pettes. Mon ro’-ero’ ancor areya ta’ ngangghuy pettes ghabay ekakan. Kowana jhuko’ ajiya lakar rassana ames. Tape dhingla eberri’ buja ban cabbhi rassana dhaddhi nyaman. Biyasana ekakan bi’ bhlungka’ otaba temon. Bisa keya ekakan bi’ pao ban kadungdung. Keng kadhang oreng ngakan ro’-ero’ ancor rowa ekakan bi’ nase’. Emelleyaghi kropo’ keya ma’le ghabay tambhana dhis-peddhis. Se ekoca’ Kelang aslina arowa aropa pettes celleng. Pettes se ta’ ecampor bi’ pa-apa pole. Rassana lakar ames. Kadhang oreng ta’ senneng polana Kelang ajiya maghatel ka jhila. Biyasana Kelang ejhuwal otaba ekaghabay bi’ oreng Sampang.

Topic: culture & heritage
Oreng se ngajalane ibadha jareya ampon la sasoai sareng sayriat se badha neng dhalam hadis tor quran jareya lakar la epatonton. Badha se adhabu manabi ngalakone saghalana neka kodhu ekhlas ban  lillahita'ala. Badha jughan se adhabu lok anapah kita neka ngalakone ibadah otaba kodhu ngarep settong arebhan ka sekobesah. Sadhajana padeh bein se manorot kulah, sebab sahjana neka pasteh sae. Misallah e pakon a bhejeng, ternyata sholat jareya bannyak manfaat dhalam kasehadhan. E pakon a pasah, ternyata jughan bannyak manfaattah kyah kan. Daddhi sampeyan kodhu onenge se kammah se parlo e toro'en ban kodhu ngalakone dhalam ateh se kabukka' ghi.

Topic: religion
Ghik ennonah engkok pulang kampung dek Jhebeh Berek. Neng dissah polanah tang ebok alakoh, tebhenah engkok neng eneng bik tang nyai bik kai. Tang nyai jiah le seppo, tapeh ghik aktif sarah. Orengah ghik sehat segher polanah mesteh agerak. Tapeh orengah nyenget. Sittong areh engkok akombe neng kennengah tang nyai, bedeh meisn cuci sittong labeng se biasa engkok angghuy neng rantauan. Meisn cuci jiah nyaman ben praktis, polanah marenah e eddhel bisa langsung e bilas ben e pengering dhibik. Sang ngangghuy jiah bhereng bik kelambhinah Nyai bik Kai, engkok lok e beghi ngangghuy pole polanah daya listrikkeh rajeh kocak eng.

Topic: technology
Sak-massak eng oreng daerah biasanah lebbi sossa deri kakanan legghis dheddhih. Mon neng Medhureh sala sittongah topak ladheh. Ngebey kua ladhenah Medhureh ajiah sossa. Deri bahan se bennyak ben proses ngebey se apis-lapis dheddhih lebbi ruwet e bhendhing kakanan laen. Bumbu otabeh rempah-rempah neng kakanan daerah jiah se ngebey lok ghempang e ghebey. Deri rempah-rempah jiah rassah kakanan daerah lebbi kuat e bhending kakanan luar. Luar se e maksud otamanah kakanan-kakanan se e serrep deri ressep neng luar negeri otamanah deri Berek. Neng daerah, make sate Medhureh bhein rassanah kuat. Selaen bumbu dheghingah, bumbu kacang ben kecappeh se dheddhi lappa rassanah gheressah. 

Topic: food & beverages
Sambal ijo jiah sala sittong jenis cenge se lok abernah mera ngegugah selera. Ajiah bernanah ijo akadik nyamanah. Cenge riah asallah deri Padang, Sumatera Utara. Cak-ocak "ijo" nah jiah saongghunah bahasa Padang se artenah ijo. Bahan utama nah cenge riah ajiah cabbhi ijo dheddhih bernanah cengenah padeh bik bernah cabbhi se e angghuy. Racikannah dhibik aesseh cabbhi ijo, bhebeng mera, bhebeng pote, ben tomat ijo. Rassah se e kolle deri cenge riah ajiah rassah gurih ben aminnyak. Cenge riah biasanah bennyak e temoen neng roma makan Padang. Keng setianah, sambel ijo dheddhih rassah variannah Indomie se bennyak e kesenengen reng-oreng.

Topic: food & beverages
Manabi sampeyan ghaduwan anak badha pan saponapahan hal se kodhu e ajharin ka anak ka'dhinto ban aneka jareya ijasah nah salah settong olama se baghi ka dhan kulah. Badha tello hal se kodhu e ajharin antara epon, Akidah se aesse sareng sob bab dhalam kaodhi'an sareng manossah ban se kobesah. Akhlaq, se e dhalammah kodhu ajharaghin andhap ashor ka sadhajana. Ban se terkahir engghi paneka Tauhid, se paleng otama dhalam odhi'eng manossah sebab sareng tauhid jareya sampeyan bisa negghu' ka kaimanannah sampeyan ka guste Allah dhalam hal takdir Allah SWT. Ban jha' kalep ajharagin potra potrena sampeyan sorat Al fatihah sebab sorat jareya sorat pamukka' kaodhi'an manossah.

Topic: religion
Manabi ca'en kulah ghi bannyak reng oreng neka se lok toman ngaonenge manfaat kabadaannah pertandingan se eka'dhimmah jareya lakaran ghaduwan manfaat tanpa sampeyan onenge. Badhannah hal jareya, bisa ma angka' reng oreng se ekonominnah jareah lakar bedeh neng bhebe. Bisa bein sampeyan dhari ka'dhinto olle manfaat melana mukka' bharung ban laen epon. Kalabhan dhari paneka, sampeyan jughan bisa nengale reng oreng se eka'dhimmah jareya lakaran bisa ngasel aghin. MIsallah ghi, dhalem settong kampong neka sampeyan mukkak acara nobar sareng beleh tatanggha. Melanah dhari jareya tetengghennah sampeyan se lok ghaduwan ban lok mampo neka bisa mukka' bherung kenne' akadhi ngopi jaruah neng sennengah pak bapak ban nak kanak ngodeh samangken. Aneka daddhi sala settong kadhinapah jughan carannah kita a bhanto oreng ban ngamanfaat aghin keadaan ghebey manfaat se lebbhi sae.

Topic: sports
E jheman satiyah kakanan ceppet saji otabeh delem bhesah Inggris esebbhut "junk food" la ta' asing pole e kopengah masyarakat Indonesia. Kakanan riyah kakanan se ghempang ben ceppet proses aghebeyeh. Apapole e masa pandemi Covid, oreng e anjuraghi eroma beih. Deddih bennya' oreng messen kakanan riyah lebet online. Kakanan ceppet saji  bisah tahan abit contonah mie instan. Kakanan riyah praktis ben awet. Tapeh kita taoh je' kakanan riyah kandungan nutrisinah rende ben bennya' bahan pengawetteh.  Penelitian apendapat je' kakanan riyah ta' adampak secara langsung tapeh kakanan riyah bisa nyebbeb aghi penyaket delem jangka lanjheng. Contoh penyaket se e sebab aghi deri kakanan riyah: obesitas, kolesterol, ben penyaket se laen.

Topic: food & beverages
Samangken jareya manabi tellasen paste la heboh se nyareah klambih anyar. Kabnnya'an badha se melleh neng toko secara langsung, nyei' dhibik ban aghabay kembaran sareng sakaloargha ban badha jughan se melleh eng online amarga gratis ongkir tor nyareh promoan. Biasannah kulah sreng kaloargha jareya biasa ngobange neng online bein seh amargha males mon melleh langsong, napah pole teppak a pasah. neser kyah manabi reng seppo otabah nak kanak e ajheg kaloar. Daddhi lakar la ngobange pan apan jyah lebhat onlene ban jha kalep nyareh toko se sae pangeremannah ban kualitassah e kapercajein. Kulah biasannah lok toman kecewa seh manabi melleh secara onlen daddhi la ampon biasa melleh onlenan sareng kaloargha. Daddhi jhau lebbhi ghampang, lok ribet ban gratis ongkir.

Topic: religion
Lee Chong Wei paleng bannya` nyandhing status juara dunia. Lee, celokanna maseh omorra para` pade ben Taufik Hidayat, tape bhuru ambu dari bulu tangkis taon 2017. Lee, esebbhut paleng bannya` aborong piala e BWF Tour, koleksina ye riya tello` medali perak ben tello` medali kejuaraan dunia. Lee kiya gi` sempat maso` final pas bakto e olimpiade 2016. Maseh omorra la kepala 3 bakto 2016 ruwa, Lee gi` endi` semangat bhakal bisa pagghun tampil bhagus e tingkat internasional ben maro`om nyamana China. Parlo e tero semangatta reng China apapole mun soal generasi pebulu tangkissa enga` se pagghun terang pan berempan generasi. Indonesia kodhu nga` jeriya kiya, apa se bisa dhaddhi kamerosotanna pebulu tangkis ebhandhing se jhaman lambe`.

Topic: sports